DIGRIET TAT-TRIBUNAL GĦAS-SERVIZZ PUBBLLIKU
(It-Tieni Awla)
17 ta’ Settembru 2009
Kawża F-118/07
Guido Strack
vs
Il-Kummissjoni tal-Komunitajiet Ewropej
“Servizz pubbliku – Kwistjonijiet proċedurali – Eċċezzjoni ta’ inammissibbiltà – Proċedura fil-kontumaċja ”
Suġġett: Rikors, ippreżentat skont l-Artikoli 236 KE u 152 KEEA, li bih il-Kummissjoni, permezz ta’ att separat, fil-kuntest tar-rikors
ippreżentat minn G. Strack fit-22 ta’ Ottubru 2007, qajmet eċċezzjoni ta’ inammissibbiltà kontra l-imsemmi rikors, skont l-Artikolu
78 tar-Regoli tal-Proċedura.
Deċiżjoni: It-talba tal-Kummissjoni biex tingħata deċiżjoni dwar l-inammissibbiltà tar-rikors hija ammissibbli. It-talba tar-rikorrent
għal deċiżjoni fil-kontumaċja hija miċħuda. Id-deċiżjoni dwar it-talba tal-Kummissjoni biex tingħata deċiżjoni dwar l-inammissibbiltà
tar-rikors hija rrinvijata għas-sentenza finali. L-ispejjeż huma rriżervati.
Sommarju
1.      Proċedura – Ammissibbiltà tal-atti proċedurali – Evalwazzjoni fil-mument tal-preżentata tal-att
(Regoli tal-Proċedura tal-Qorti tal-Prim’Istanza, Artikolu 114; Regoli tal-Proċedura tat-Tribunal għas-Servizz Pubbliku, Artikolu
78; Deċiżjoni tal-Kunsill 2004/752, Artikolu 3(4))
2.      Proċedura – Ammissibbiltà tal-atti proċedurali – Tressiq ta’ eċċezzjoni ta’ inammissibbiltà wara li nkisbet proroga tat-terminu
għall-preżentata tar-risposta – Ammissibbiltà
(Regoli tal-Proċedura tat-Tribunal għas-Servizz Pubbliku, Artikoli 39 u 78)
1.      Fil-każ li konvenut iqajjem eċċezzjoni ta’ inammissibbiltà skont l-Artikolu 78 tar-Regoli tal-Proċedura tat-Tribunal għas-Servizz
Pubbliku kontra rikors li jkun ġie ppreżentat qabel ma daħlu fis-seħħ l-imsemmija regoli, u suġġett għad-dispożizzjonijiet
tar-Regoli tal-Proċedura tal-Qorti tal-Prim’Istanza skont l-Artikolu 3(4) tad-Deċiżjoni 2004/752, li tistabbilixxi t-Tribunal
għas-Servizz Pubbliku tal-Unjoni Ewropea, it-terminu li għandu jiġi osservat għall-preżentata ta’ eċċezzjoni ta’ inammissibbiltà
huwa dak previst fir-Regoli tal-Proċedura fis-seħħ fid-data tan-notifika tar-rikors. Barra minn hekk, kemm jekk is-sitwazzjoni
taqa’ taħt il-kamp ta’ applikazzjoni tal-Artikolu 114 tar-Regoli tal-Proċedura tal-Qorti tal-Prim’Istanza kif ukoll taħt dak
tal-Artikolu 78 tar-Regoli tal-Proċedura tat-Tribunal għas-Servizz Pubbliku, it-terminu mogħti biex tiġi ppreżentata l-eċċezzjoni
ta’ inammissibbiltà jibda jiddekorri minn din in-notifika.
(ara l-punti 1, 6, 9 u 12)
Referenza:
It-Tribunal għas-Servizz Pubbliku: 22 ta’ Mejju 2008, Daskalakis vs Il‑Kummissjoni, F‑107/07, ĠabraSP p. I‑A‑1‑0000 u II‑A‑1‑0000,
punt 25
2.      Fil-każ li t-Tribunal għas-Servizz Pubbliku jkun laqa’ t-talba ta’ konvenut biex jiġi pprorogat it-terminu għall-preżentata
tar-risposta, il-fatt li din il-parti tagħżel, qabel ma jiskadi t-terminu pprorogat, li tqajjem eċċezzjoni ta’ inammissibbiltà
skont l-Artikolu 78 tar-Regoli tal-Proċedura tat-Tribunal għas-Servizz Pubbliku, minflok ma tippreżenta risposta li jkun fiha
analiżi tal-mertu tal-kawża, ma huwiex tali li jqajjem dubji dwar il-konformità tat-talba tiegħu għal proroga mad-dispożizzjonijiet
rilevanti tal-imsemmija Regoli tal-Proċedura jew li jippermetti li jiġi konkluż li din it-talba hija abbużiva.
Fil-fatt, meta t-Tribunal għas-Servizz Pubbliku jakkorda l-proroga tat-terminu għall-preżentata tar-risposta qabel l-iskadenza
tat-terminu previst fl-Artikolu 78 tal-imsemmija Regoli tal-Proċedura għall-preżentata ta’ eċċezzjoni ta’ inammissibbiltà,
huwa jaċċetta b’mod impliċitu li, fit-terminu pprorogat mogħti, il-konvenut jista’ jippreżenta eċċezzjoni ta’ inammissibbiltà
permezz ta’ att separat jew ta’ risposta. F’dan ir-rigward, għalkemm ebda dispożizzjoni espliċita ma tipprovdi għall-possibbiltà
li t-terminu previst fl-imsemmi Artikolu 78 jiġi pprorogat, ma jistax jiġi dedott minn dan, peress li l-proroga tkun ġiet
akkordata qabel ma skada l-imsemmi terminu, li parti ma tistax tippreżenta qabel l-iskadenza tat-terminu pprorogat eċċezzjoni
ta’ inammissibbiltà permezz ta’ att separat.
(ara l-punti 14 u 16)
Referenza:
Il-Qorti tal-Prim’Istanza: 10 ta’ Lulju 2002, Comitato organizzatore del convegno internazionale vs Il-Kummissjoni, T‑387/00,
Ġabra p.  II‑3031, punt 35